Gandia reconeix la labor dels comerciants en la Gala de Premis del Centre Històric
03 abril 2025

## Gandia reconeix la labor dels comerciants en la Gala de Premis del Centre Històric03 abril 2025Última actualització: 03 abril 2025

![](../gestion/img/1ec943be20063ae73da76510c8d03a27072f19135a48f782e3ad881b54b68f2f.jpg)  
  

Gandia va acollir anit la Gala de Premis al Comerç del Centre Històric 2025, un esdeveniment on es va reconéixer la labor i l'esforç del comerç local en la seua contribució al desenvolupament econòmic i social de la ciutat. La cerimònia, celebrada en Foment, va reunir comerciants, la regidora delegada de Comerç, Elena Moncho y altres preresentants municipals, representants del sector empresarial i de la societat civil gandiana.

En l’acte va intervindre el president de l’Associació de Comerciants del Centre Històric, **Santiago García**, qui va destacar la resiliència i la innovació del comerç a Gandia.

En la seua intervenció, l’alcalde de Gandia, **José Manuel Prieto**, va reafirmar el seu compromís amb el comerç local, destacant la importància del sector per a la ciutat i anunciant noves mesures de suport.  
_"Parlar de les botigues del Centre Històric és parlar de vida, del dia a dia de la nostra ciutat",_ va afirmar Prieto. _"Gandia hui no seria la gran ciutat que és sense el paper fonamental que jugueu vosaltres, els botiguers. Perquè sou l’ànima del cor de la ciutat, les persones de confiança, els millors col·laboradors i els consultors d’excel·lència i de qualitat per a moltes generacions de gandians"._

L’alcalde va subratllar que la ciutat ha sigut històricament un motor comercial de referència, no sols a escala local, sinó també per a les comarques veïnes. En aquest sentit, va destacar la importància d’adaptar el sector als nous temps, fent front a desafiaments com la digitalització, l’evolució dels hàbits de consum i la falta de relleu generacional.

  

### Més inversió i suport al comerç local

La primera autoritat municipal va detallar les principals iniciatives impulsades per l’Ajuntament per a enfortir el comerç de proximitat. Entre elles, va destacar el programa **Alcem Persianes**, que en la seua nova edició torna a oferir subvencions de fins a ****5.000 euros**** per a l’obertura de nous comerços.  
Així mateix, va anunciar el llançament del pla **Renovem Comerç**, dirigit a establiments amb més de **cinc anys** d’activitat, que podran rebre fins a **2.000 euros** per a la renovació de les seues façanes. _"Aquests dos programes suposen una inversió inicial de 75.000 euros",_ va assenyalar.

_"Som el govern que més està invertint en comerç local",_ va afirmar Prieto, recordant que les diferents edicions del **Xec Consum, el Xec Cultural-Escolar i el Xec Bici** han suposat una inversió de **3,6 milions d’euros**. A més, va subratllar que l’Ajuntament ha destinat **7 milions d’euros** a la dinamització comercial mitjançant esdeveniments com la **Fira i Festes, les Falles, la Setmana Santa, els festivals musicals, la Fira del Motor i el Destapa’t**.

  

### Una ciutat adaptada al comerç del futur

Prieto va insistir que l’Ajuntament no sols està donant suport al comerç amb ajudes econòmiques, sinó també amb la millora de l’entorn urbà i la promoció d’iniciatives que incentiven les compres en el Centre Històric.  
_"Així, considerem estratègic gestionar des de l’Ajuntament un nou impuls al sector comercial",_ va explicar, destacant accions com **la humanització de l’entorn del consistori, la instal·lació de nou mobiliari urbà i l’aprovació recent de l’Ordenança de Convivència**, que busca millorar la imatge de la ciutat.

En aquest sentit, l’alcalde va posar èmfasi en la importància d’una estratègia coordinada d’esdeveniments en tota la ciutat per a atraure visitants i dinamitzar l’economia. _"Seguirem donant-vos suport amb mesures que impulsen la vostra competitivitat",_ va prometre Prieto.

A més, va recordar altres accions impulsades en favor del comerç, com **el manteniment de preus baixos en els aparcaments públics** per a facilitar les compres en el Centre Històric i la posada en marxa d’espais estratègics com **la ludoteca, el nou Mercat del Prado i la sala dels Arcs de l’Ajuntament**.

### Guardonats

*   **Premi "Renovació i Nova Imatge"**: atorgat a **Chelo Sampedro i Gracia Sampedro** de l’establiment **GRACE**.
    
*   **Premi "Nou Emprenedor"**: concedit a **Tatiana Doménech** de **OLIMPIA & CO**.
    
*   **Premi "Creixement Empresarial"**: atorgat a **Rubén Santos** de **PIZZERIA DEL POBLE**.
    
*   **Premi "Relleu Generacional"**: concedit a **Gema Gomar** de **ANTONI GOMAR DONA**.
    
*   **Premi Honorífic**: entregat a **Amparo Francés** de **CALÇATS FRANCÉS** per la seua trajectòria i dedicació al comerç.